CELEX: 32018D0717(01)
Language: bg
Date: 2018-07-02 00:00:00
Title: Решение на Бюрото на Европейския парламент от 11 юни и 2 юли 2018 година за изменение на Мерките по прилагане на Устава на членовете на Европейския парламент

17.7.2018   
            
            
               BG
            
            
               Официален вестник на Европейския съюз
            
            
               C 250/2
            
         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
   от 11 юни и 2 юли 2018 година
   за изменение на Мерките по прилагане на Устава на членовете на Европейския парламент
   (2018/C 250/03)
   БЮРОТО НА ЕВРОПЕЙСКИЯ ПАРЛАМЕНТ,
   като взе предвид Договора за функционирането на Европейския съюз, и по-специално член 223, параграф 2 от него,
   като взе предвид Устава на членовете на Европейския парламент (1),
   като взе предвид член 25 от Правилника за дейността на Европейския парламент,
   като има предвид, че:
   
               (1)
            
            
               Съгласно настоящата версия на член 12, параграф 1 от Мерките по прилагане на Устава на членовете на Европейския парламент (2) („Мерките по прилагане“) не е възможно присъствието на членовете на ЕП. да се удостоверява по електронен път. Освен това централният присъствен регистър изисква значителни човешки ресурси и предполага ръчна обработка, която е съпроводена от високи разходи и която често води до грешки.
            
         
               (2)
            
            
               Следва да бъде въведена фаза на доброволно изпитване, по време на която централният присъствен регистър трябва да бъде допълнен от компютъризирана система, използваща биометрична технология, за да се предостави възможност за проверка на гаранциите за надеждност и поверителност, необходими за осигуряване на разумна увереност за присъствието на членовете на ЕП.
            
         
               (3)
            
            
               В Мерките по прилагане следва да се включи нов член, който да съдържа необходимото правно основание, за да може Парламентът да гарантира, че когато акредитиран парламентарен сътрудник бъде признат за жертва на тормоз, упражнен от член на ЕП, финансовите задължения по отношение на този парламентарен сътрудник ще продължат да се покриват от разноските за парламентарни сътрудници на съответния член на ЕП, въпреки че съответният член на ЕП няма да има право да ползва услугите на този сътрудник,
            
         ПРИЕ НАСТОЯЩОТО РЕШЕНИЕ:
   Член 1
   Мерките по прилагане се изменят, както следва:
   
               1)
            
            
               В член 12, параграф 1 се заменя със следното:
               „1.   Присъствието на членовете на ЕП се удостоверява с техните лични подписи върху присъствения лист, който се поставя в пленарната или заседателната зала, или с личните им подписи в централния присъствен регистър през определеното от Бюрото работно време. Подписът на члена на ЕП може да се замени от електронно удостоверяване на неговото присъствие.“
            
         
               2)
            
            
               Вмъква се следният член:
               „Член 34a
               Финансови последици в случай на установен тормоз срещу акредитиран парламентарен сътрудник
               Когато в резултат на вътрешна процедура, отнасяща се до тормоз, по време на която са били изслушани и двете страни, председателят е установил, че член на ЕП е упражнил психически или сексуален тормоз върху акредитиран парламентарен сътрудник, всички финансови задължения на члена на ЕП по отношение на акредитирания парламентарен сътрудник, произтичащи от сключения с него договор, по-специално неговото възнаграждение, чрез дерогация от член 33, се удържат от страна на Парламента от разноските за парламентарни сътрудници на този член на ЕП, без членът на ЕП да има право да продължи да ползва услугите на същия парламентарен сътрудник.“
            
         Член 2
   Настоящото решение влиза в сила в деня след публикуването му в Официален вестник на Европейския съюз.
   Настоящото решение се прилага от 1 септември 2018 г.
   
      (1)  Решение 2005/684/ЕО, Евратом на Европейския парламент от 28 септември 2005 г. за приемане на Устав на членовете на Европейския парламент (OВ L 262, 7.10.2005 г., стр. 1).
   
      (2)  Решение на Бюрото на Европейския парламент от 19 май 2008 г. и от 9 юли 2008 г. за установяване на мерки по прилагане на устава на членовете на Европейския парламент (ОВ C 159, 13.7.2009 г., стр. 1).